**.**

|  |
| --- |
| **GODIŠNJE IZVJEŠĆE O RADU MINISTARSTVA HRVATSKIH BRANITELJA I PLAN BUDUĆIH AKTIVNOSTI** |

**Sastanak s udrugama proisteklim iz Domovinskog rata**

**Zagreb, 15. prosinca 2017**

|  |
| --- |
| **UPRAVA ZA PRAVNE I STAMBENE POSLOVE** |

1. ***ZAKON O HRVATSKIM BRANITELJIMA IZ DOMOVINSKOG RATA I ČLANOVIMA NJIHOVIH OBITELJI***

Najvažnije promjene koje donosi novi Zakon o hrvatskim braniteljima iz Domovinskog rata i članovima njihovih obitelji:

* otvaranje roka za priznavanje statusa hrvatskog branitelja iz Domovinskog rata i statusa HRVI iz Domovinskog rata po osnovi bolesti,
* uvođenje naknade za nezaposlene hrvatske branitelje iz Domovinskog rata i članove njihovih obitelji,
* viši iznos najniže mirovine ovisno o duljini sudjelovanja u borbenom sektoru,
* snižavanje dobne granice za odlazak u starosnu mirovinu ovisno o duljini sudjelovanju u borbenom sektoru,
* pravo na obiteljsku mirovinu za bračne ili  izvanbračne drugove te djecu umrlih HB i HRVI pod povoljnijim uvjetima,
* sistematski pregledi za hrvatske branitelje iz Domovinskog rata te donošenje  Nacionalne strategije za zaštitu i očuvanje zdravlja hrvatskih branitelja i stradalnika iz Domovinskog rata,
* medicinska rehabilitacija za hrvatske branitelje iz Domovinskog rata s oštećenjem organizma kao posljedice sudjelovanja u obrani suvereniteta Republike Hrvatske,
* intenziviranje stambenog zbrinjavanja u suradnji s tijelima državne uprave koja  upravljaju stanovima i kućama u vlasništvu Republike Hrvatske,
* proširenje prava na prednost pri zapošljavanju te uvođenje porezne olakšice za poslodavce koji zaposle djecu smrtno stradalih ili nestalih hrvatskih branitelja iz Domovinskog rata,
* omogućen rad hrvatskih branitelja uz mirovinu,
* uspostava evidencije hrvatskih branitelja iz Domovinskog rata koja više neće biti javna te će se koristiti samo u službene svrhe,
* osnaživanje područnih jedinica Ministarstva hrvatskih branitelja,
* zaštita stečenih prava i proširenje prava iz mirovinskog osiguranja za stradalnike pripadnika Hrvatskog vijeća obrane i članove njihovih obitelji.

Financijski učinak na Proračun:

Prema PFU Obrascu u Državnom proračunu Republike Hrvatske za 2018. godinu za provedbu ovog Zakona, u odnosu stari Zakon, osigurano je dodatnih 219,2 milijuna kuna na poziciji Ministarstva hrvatskih branitelja. Također, na pozicijama Ministarstva rada i mirovinskog sustava u 2018. godini osigurano je dodatnih 64 milijuna kuna.

Sva sredstva potrebna za provedbu ovog Zakona osigurana su u okviru limita ukupnih rashoda Državnog proračuna Republike Hrvatske za razdoblje 2018. - 2020. utvrđenog Smjernicama ekonomske i fiskalne politike za razdoblje 2018. - 2020.

PROVEDBA ZAKONA U PRAKSI:

1. **priznavanje statusa hrvatskog branitelja iz Domovinskog rata**

* Zakonom se otvara rok za priznavanje statusa hrvatskog branitelja iz Domovinskog rata koji je zatvoren 2009. godine te će oni koji još nisu regulirali svoj status, a ispunjavaju uvjete određene Zakonom moći ostvariti status hrvatskog branitelja
* od dana stupanja na snagu Zakona pripadnici postrojbi MORH-a mogu podnijeti zahtjev Područnom odjeku za obranu, a pripadnici postrojbi MUP-a u sjedištu MUP-a ili Policijskoj upravi

1. **priznavanje statusa HRVI iz Domovinskog rata po osnovi bolesti**

* Zakonom se otvara rok za priznavanje statusa HRVI iz Domovinskog rata po osnovi bolesti koji je bio zatvoren 2006. godine
* od dana stupanja na snagu Zakona zahtjev za priznavanje statusa HRVI po osnovi bolesti može se podnijeti Uredu državne uprave u županiji nadležnom prema prebivalištu
* prije vještačenja u Zavodu za vještačenje profesionalnu rehabilitaciju i zapošljavanje osoba s invaliditetom, potrebno je obaviti stručnu procjenu u ovlaštenoj zdravstvenoj ustanovi koja će se provoditi na način koji će biti određen pravilnikom kojeg donosi ministar zdravstva uz suglasnost ministra hrvatskih branitelja i ministra rada i mirovinskog sustava
* zdravstvene ustanove koje će obavljati stručnu procjenu bit će određene odlukom ministra zdravstva uz prethodnu suglasnost ministra hrvatskih branitelja i ministra rada i mirovinskog sustava
* novim Zakon previđeno je i osnivanje posebne ustrojstvene jedinice unutar Zavoda za vještačenje, profesionalnu rehabilitaciju i zapošljavanje osoba s invaliditetom koje će biti nadležno za vještačenje u svim postupcima ostvarivanja statusnih trajnih i materijalnih prava hrvatskih branitelja iz Domovinskog rata i članova njihovih obitelji te je u tijeku izrada izmjena i dopuna Uredbe o metodologijama vještačenja kojima će se Uredba uskladiti s ovom novinom.

1. **naknada za nezaposlene**

* umjesto opskrbnine koja je ukinuta 2013. godine novim Zakonom uvodi se pravo na naknadu za nezaposlene hrvatske branitelje iz Domovinskog rata i članove njihovih obitelji
* u odnosu na opskrbninu proširen je krug korisnika, a hrvatskim braniteljima iznos prava ovisit će o duljini sudjelovanja u obrani suvereniteta (na iznos od 1097 kn dodaje se oko 30 lipa po danu sudjelovanja u obrani suvereniteta u borbenom sektoru)
* zahtjev se podnosi Uredu državne uprave u županiji nadležnom prema prebivalištu
* hrvatski branitelji koji su trenutno korisnici zajamčene minimalne naknade mogu prijeći na naknadu na nezaposlene ukoliko podnesu zahtjev za prestanak zajamčene minimalne naknade u nadležnom Centru za socijalnu skrb, nakon čega u roku od 30 dana mogu ostvariti pravo na naknadu za nezaposlene na temelju privremenog rješenja donesenog po skraćenom postupku bez prikupljanja svih dokaza potrebnih u redovnom postupku. Pravo na naknadu temeljem privremenog rješenja može se koristiti najdulje godinu dana, u kojem razdoblju će se provesti ispitni postupak i donijeti novo rješenje ovisno o uvjetima određenim Zakonom.
* u tijeku je izrada Pravilnika kojim će se detaljnije razraditi način i uvjeti ostvarivanja prava na naknadu za nezaposlene
* Napomena: bilo bi korisno da se svaki korisnik prije podnošenja zahtjeva za prestanak prava na zajamčenu minimalnu naknadu u Uredu državne uprave u županiji ili Područnoj jedinici Ministarstva informira bi li mu iznos naknade za nezaposlene bio povoljniji od zajamčene minimalne naknade ( obzirom da iznos zajamčene minimalne naknade ovisi o broju članova kućanstva)

1. **najniža mirovina**

* uvodi se pravo na dodatak na najnižu mirovinu koji će moći ostvariti svi korisnici najniže mirovine bez obzira jesu li najnižu mirovinu ostvarili prije stupanja na snagu novog Zakona (oko 34 000 branitelja) ili će tek ostvariti pravo na najnižu mirovinu prema novom Zakonu
* pravo na dodatak se može ostvariti od 1. ožujka 2018. godine (obračun mirovine za ožujak, prva isplata u travnju 2018.)
* dodataka iznosi oko 50 lipa po danu sudjelovanju u borbenom sektor
* korisnicima koji su već ostvarili pravo na najnižu mirovinu, HZMO će obračunati dodatak po službenoj dužnosti, dakle za dodatak se ne treba podnositi nikakav zahtjev

1. **ostala prava iz mirovinskog osiguranja**

* novi Zakon uvodi snižavanje dobne granice za odlazak u starosnu mirovinu ovisno o duljini sudjelovanja u obrani suvereniteta Republike Hrvatske (npr. hrvatskom branitelju koji je obrani suvereniteta u borbenom sektoru proveo 1 godinu, dobna granica za odlazak u starosnu mirovinu bi se sa 65 godina snizila na 64 godine)
* novim Zakonom proširen je krug korisnika na obiteljsku mirovinu prema ovom Zakonu na djecu te bračne i izvanbračne drugove umrlih HRVI III. i IV. skupine koji je do smrti koristio pravo na dodatak za njegu i pomoć druge osobe s navršenih 40 godina starosti (Prema dosad važećem ZOPHBDR pravo na obiteljsku mirovinu imali su samo bračni ili izvanbračni drugovi umrlog HRVI iz Domovinskog rata I. i II. skupine koji je do smrti koristio pravo na dodatak za njegu i pomoć druge osobe i to samo ako su u trenutku smrti HB imali navršenih 40 godina)
* novim Zakonom omogućeno je ostvarivanja prava na obiteljsku mirovinu prema ovom Zakonu za bračne ili izvanbračne drugove i djecu umrlih hrvatskih branitelja s navršenih 50 godina života pod uvjetom da u trenutku smrti HB imaju navršenih 40 godina (dosad su to pravo udovice ostvarivale prema ZOMO s 50 godina ako su u trenutku smrti hrvatskog branitelja imale 45 godina)
* prava iz mirovinskog osiguranja se ne prevode, što znači da se za hrvatske branitelje i članove njihovih obitelji koji su pravo na mirovinu ostvarili prema dosad važećem Zakonu ne radi novi obračun mirovine prema novom Zakonu
* iznimka su jedino odredbe koje se odnose na dodatak uz najnižu mirovinu i na pravo na rad uz mirovinu bez obustave mirovine, te se te odredbe primjenjuju za sve hrvatske branitelje bez obzira jesu li mirovinu ostvarili prema dosad važećem Zakonu ili će mirovinu tek ostvariti prema novom Zakonu
* odredbe kojima se reguliraju prava iz mirovinskog osiguranja stupaju na snagu 1.1. 2019. godine (osim odredbi koje se odnose na prava na najnižu mirovinu koje stupaju snagu 1.3.2018. godine)
* odredbe ovoga Zakona kojima se reguliraju prava iz mirovinskog osiguranja ne primjenjuju se na branitelje koji su mirovinu ostvarili ili će ostvariti prema Zakonu o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba. Zakon o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba već sadrži pogodnosti, pa se posebni pravni režim iz toga Zakona ne može dodatno kombinirati s pravnim režimom i pogodnostima drugog posebnog zakona, odnosno ovog Zakona. Takvo stajalište zauzeto je i nizu presuda Visokog upravnog suda. Ako se korištenje određenih povoljnosti koje uvodi novi Zakon o hrvatskim braniteljima iz Domovinskog rata i članovima njihovih obitelji želi omogućiti i braniteljima koji su mirovinu ostvarili ili će ostvariti prema Zakonu o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba, tada su potrebne izmjene tog zakona na način da se te povoljnosti urede tim Zakonom te je u tu svrhu Ministarstvo hrvatskih branitelja dalo inicijativu za izmjene i dopune Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba.

1. **prava u svezi zapošljavanja**

* prednosti pri zapošljavanju proširena na i osobe koje su zaposlene na radnom mjestu koje ne odgovara njihovoj stručnoj spremi te na popunjava radnog mjesta putem internog oglasa
* po novom Zakonu prednost pri zapošljavanju omogućena je:
  + - djetetu umrlog hrvatskog ratnog vojnog invalida iz Domovinskog rata, ako je korisnik zajamčene minimalne naknade
    - djetetu umrlog dragovoljca iz Domovinskog rata, ako je korisnik zajamčene minimalne naknade
    - djetetu umrlog hrvatskog branitelja iz Domovinskog rata sa 100 dana borbenog sektora, ako je korisnik zajamčene minimalne naknade
    - djetetu dragovoljca iz Domovinskog rata, ako su roditelj i/ili dijete korisnici naknade za nezaposlene iz članka 107. ovoga Zakona ili zajamčene minimalne naknade i
    - djetetu hrvatskog branitelja iz Domovinskog rata sa 100 dana borbenog sektora, ako su roditelj i/ili dijete korisnici naknade za nezaposlene iz članka 107. ovoga Zakona ili zajamčene minimalne naknade
* uvedena porezna olakšica za poslodavce koji zaposle djecu smrtno stradalih ili nestalih HB (plaćaju samo doprinose za mirovinsko)

1. **evidencija hrvatskih branitelja iz Domovinskog rata**

* izvadak iz Evidencije hrvatskih branitelja iz Domovinskog rata, odnosno potvrdu o duljini sudjelovanja u obrani suvereniteta Republike Hrvatske više se neće morati tražiti od Ministarstva hrvatskih branitelja, već će javnopravna tijela dobiti pristup u navedenu Evidenciju i sama po službenoj dužnosti pribaviti navedenu potvrdu.

1. **stambeno zbrinjavanje**

* prošireno je pravo na stambeno zbrinjavanje financijskom potporom na sve namjene,
* uvedena je jedna kamatna stopa za kredite od 2% za HRVI,
* pravo na kupnju stana ili kuće u državnom vlasništvu ili vlasništvu jedinice lokalne samouprave prošireno je i na dragovoljce te je rok prebivanja u stanu smanjen sa 10 na 5 godina
* uvedeni su krajnji rokovi za rješavanje stambenog pitanja (rješavanje u roku 10 godina),
* osobama koje imaju zapreku za stambeno zbrinjavanje omogućit će se kupnja stana koji je u vlasništvu Republike Hrvatske pod određenim uvjetima
* Zakonom je regulirana obveza tijela državne uprave na prenošenje prava upravljanja praznim stanovima na Ministarstvo hrvatskih branitelja,
* povećana su sredstva za stambeno zbrinjavanje

1. ***ZAKON O PROGLAŠENJU VUKOVARA MJESTOM POSEBNOG DOMOVINSKOG PIJETETA***

Analiza stanja pokazala je potrebu za zakonodavnim uređenjem posebnog položaja Vukovara, te je Odlukom Vlade RH od 17. studenog 2016. osnovano posebno povjerenstvo sa zadaćom analize stanja i zakonskih propisa u svrhu donošenja Zakona o proglašenju Vukovara mjestom posebnog domovinskog pijeteta kojim će se stvoriti pravno-politički okvir za poseban nacionalni status Vukovara i čija izrada je u tijeku, a na posljednjem međuresornom sastanku rješavana su preostala otvorena pitanja vezano uz iznalaženje odgovarajućih zakonodavnih rješenja.

1. ***ZAKON O FONDU HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI***

Tijekom 2017. godine intenzivirani su napori na zakonodavnom uređenju dugogodišnje problematike koja prati Fond HB slijedom čega je izrađen Nacrt zakona o Fondu hrvatskih branitelja iz Domovinskog rata i članova njihovih obitelji koji je u prethodnom postupku usuglašavanja s nadležnim tijelima nakon čega će biti dostupan svoj zainteresiranoj javnosti u okviru javnog savjetovanja.

1. ***NORMATIVNE AKTIVNOSTI ZA 2018. GODINU***

U odnosu na daljnje planirane zakonodavne aktivnosti, Ministarstvo je izradilo Plan normativne aktivnosti za 2018. godinu te planira pristupiti rješavanju daljnjih neriješenih resornih pitanja odnosno zakonodavno urediti pitanja civilnih i vojnih ratnih stradalnika i članova njihovih obitelji, pitanja nestalih osoba iz Domovinskog rata te posebnim zakonom riješiti sva pitanja vezano uz spomen – obilježja odnosno uvesti red u izgradnju, postavljanje i održavanje spomen – obilježja vezanim uz Domovinski rat čime će se ujedno pozitivno utjecati na zaštitu i očuvanje digniteta odnosno promicanje vrijednosti Domovinskog rata.

1. ***SPAJANJE MIROVINA***

S 1. siječnja 2017. godine stupio na snagu Zakon o izmjenama i dopuni zakona o mirovinskom osiguranju (u daljnjem tekstu: Zakona) kojim je u članku 6. određeno da korisnicima mirovine određene, odnosno ostvarene prema posebnim propisima pod povoljnijim uvjetima, koji su mirovinu ostvarili do stupanja na snagu ovoga Zakona, a kojima je mirovina bila određena prema članku 79. stavku 3., članku 80., članku 89. i članku 94. stavku 2. Zakona o mirovinskom osiguranju (»Narodne novine«, br. 157/13., 151/14., 33/15. i 93/15.), na mirovinu odnosno dio mirovine pripadajuću prema posebnom propisu na dan 31. prosinca 2016., od 1. siječnja 2017. primijenit će se važeća aktualna vrijednost mirovine iz članka 88. Zakona o mirovinskom osiguranju (»Narodne novine«, br. 157/13., 151/14., 33/15. i 93/15.) te zbrojiti s do tada usklađenim dijelom mirovine određene za staž osiguranja i tako utvrđena jedinstvena svota mirovine iskazana u jedinstvenim osobnim bodovima postaje osnova za daljnje usklađivanje mirovine prema članku 88. Zakona o mirovinskom osiguranju. Zakonom je propisan i rok od najviše 6 mjeseci od dana stupanja na snagu Zakona u kojem će Hrvatski zavod za mirovinsko osiguranje po službenoj dužnosti donijeti rješenje o jedinstvenoj svoti mirovine.

1. ***PRESTANAK SMANJENJA MIROVINA***

Mirovine hrvatskih branitelja i članova njihovih obitelji koje su ostvarene prema Zakonu o pravima hrvatskih branitelja iz Domovinskog rata i članova njihovih obitelji i druge mirovine ostvarene prema posebnim propisima smanjene su dva puta.

Prvo smanjenje mirovina predviđeno je Zakonom o smanjenu mirovina određenih, odnosno ostvarenih prema posebnim propisima o mirovinskom osiguranju (Narodne novine, broj 71/10) i smanjene su mirovine ostvarene po posebnim propisima veće od 3.500,00 kn i to za 10%, a počevši od 1. srpnja 2010. godine.

Drugo smanjenje mirovina, koje se primjenjuje od 1. siječnja 2014. godine, predviđeno je Zakonom o izmjenama i dopunama Zakona o smanjenu mirovina određenih, odnosno ostvarenih prema posebnim propisima o mirovinskom osiguranju (Narodne novine, broj 157/13) i uglavnom su smanjene mirovine koje su veće od 5.000,00 kn, uz predviđeni prestanak smanjenja kada porast društvenog bruto proizvoda u tri izvještajna razdoblja u odnosu na isto prošlogodišnje razdoblje bude najmanje 2% i kada deficit državnog proračuna u istom razdoblju bude manji od 3%.

Zbog ispunjena prethodno navedenih uvjeta, Vlada Republike Hrvatske je na 54. sjednici donijela Odluku kojom se prestaje primjenjivati smanjenje mirovina prema članku 3.a Zakona o smanjenju mirovina određenih, odnosno ostvarenih prema posebnim propisima o mirovinskom osiguranju. Prestanak smanjenja je počeo s isplatom mirovina za mjesec rujan 2017. koje su isplaćene u mjesecu listopadu 2017. godine.

Navedena Odluka odnosi se samo na drugo smanjenje mirovina jer za prvo smanjenje mirovina Zakonom o smanjenu mirovina određenih, odnosno ostvarenih prema posebnim propisima o mirovinskom osiguranju (Narodne novine, broj 71/10) nije predviđen prestanak smanjenja mirovina, odnosno nisu određeni nikakvi uvjeti pod kojima bi došlo do prestanka ovog smanjenja.

Ministarstvo hrvatskih branitelja je dalo inicijativu za izmjenu Zakona o smanjenu mirovina određenih, odnosno ostvarenih prema posebnim propisima o mirovinskom osiguranju kako bi se prestalo i prvo smanjenje mirovina iz 2010. godine.

1. ***IZVJEŠĆE O STAMBENOM ZBRINJAVANJU***

Na Listi prvenstva za 2017. godinu nalazi se:

* 11 159 zahtjeva za dodjelu stambenog kredita,
* 377 zahtjeva za dodjelu financijske potpore za kupnju prve nekretnine.

U 2017. godini održano je 8 sjednica Stambene komisije te je doneseno 932rješenja.

Doneseno je **517** pozitivno rješenje o pravu na stambeno zbrinjavanje i to:

* 101 rješenje o dodjeli stana,
* 253 rješenja o pravu na stambeni krediti
* 163 rješenja o pravu na financijsku potporu za kupnju prve nekretnine.

Odbijeno je 136 zahtjeva za stambeno zbrinjavanje (108 odbijenih zahtjeva za dodjelu stambenog kredita i 28 odbijenih zahtjeva za dodjelu financijske potpore).

Obustavljeno je 202 postupka jer stranke nisu dostavljale traženu dokumentaciju ili su odustale od stambenog zbrinjavanja putem Ministarstva te se odlučile na stambeno zbrinjavanje putem drugih državnih tijela.

Dodijeljene stanove vratilo je 14 korisnika te su njihova rješenja ukinuta.

Ostala donesena rješenja odnose se na obnove postupka, deklaratorna i dopunska rješenja, rješenja o nastavku postupka).

|  |
| --- |
| **U 2017. godini, dodijeljen je 101 stan, isplaćeno je 247 stambena kredita i isplaćena je 141 financijska potpora u ukupnom iznosu od 46.401.670,47 kn (ukupno 489).** |

Sanirali smo 46 stanova, a vrijednost sanacije je 3.808.863,72 kn.

Uzimajući u obzir teške financijske prilike znatnog dijela stradalnika, korisnika stambenog kredita, omogućili smo reprogram istoga ili produženje roka otplate kako bi im se olakšala otplata te je tako za 134 osobu odobren je reprogram stambenog kredita odlukom ministra hrvatskih branitelja.

|  |
| --- |
| **Ukupno u 2017. godini za stambeno zbrinjavanje bit će utrošeno oko 55.000.000,00 kn.** |

Stambeno zbrinjavanje isključivo se financira iz sredstava povrata glavnica i kamata do sada dodijeljenih stambenih kredita te od sada i povratom jednokratne i obročne otplate stanova danih na otkup.

**Plan stambenog zbrinjavanja u 2018. godini:**

* nastaviti s preuzimanjem stanova drugih državnih tijela i njihovom sanacijom te nastaviti s organiziranom stambenom izgradnjom i to u Dubrovniku (108 stan), Imotskom (24 stana), Kutini (20 stanova), Makarskoj (30 stanova).
* postići dogovor s Općinom Podstrana radi stambene izgradnje 30 stanova u Podstrani, kao i dogovor s Gradom Zagrebom oko kupnje stanova u Podbrežju.
* postići dogovore s drugim državnim tijelima, Splitsko-dalmatinskom županijom i Gradom Splitom o izgradnje većeg broja stanova (oko 1000) na području Splita od čega bi oko 200 stanova pripalo Ministarstvu hrvatskih branitelja za stambeno zbrinjavanje stradalnika iz Domovinskog rata.
* dodijeliti 150 stanova, 250 stambena kredita i 150 financijskih potpora za što bismo u 2018. godini utrošili oko 60.000.000,00 kuna.

|  |
| --- |
| **UPRAVA ZA HRVATSKE BRANITELJE IZ DOMOVINSKOG RATA I ČLANOVE NJIHOVIH OBITELJI** |

Tijekom 2017. godine Uprava za hrvatske branitelje i članove njihovih obitelji provela je svoje redovite aktivnosti koje obuhvaćaju ostvarivanje prava braniteljsko-stradalničke populacije i provedbu programa temeljenih na Zakonu o hrvatskim braniteljima iz Domovinskog rata, koje će se nastaviti provoditi i u 2018. godini. Najznačajnije provedene aktivnosti, ostvarene rezultate tijekom 2017. godine i planove za 2018. godine dostavljamo u sljedećem pregledu:

1. ***UDRUGE IZ DOMOVINSKOG RATA***

**Javni natječaji za sufinanciranje/financiranje projekata udruga**

**Odobreno je ukupno 331 projekata** - 177 projekata po Javnom natječaju „Promicanje vrijednosti Domovinskog rata“ i 154 projekata po Javnom natječaju „Psihološko i socijalno osnaživanje te podizanje kvalitete življenja hrvatskih branitelja, hrvatskih branitelja s invaliditetom, HRVI, stradalnika i članova obitelji smrtno stradaloga, zatočenoga ili nestaloga hrvatskog branitelja iz Domovinskog rata 154 projekta.

**Institucionalna podrška udrugama iz Domovinskog rata u suradnji s Nacionalnom zakladom za razvoj civilnoga društva**

Zaključeni su ugovori za dodjelu jednogodišnje institucionalne podrške za 11 udruga iz Domovinskog rata državne razine i 13 udruga lokalne razine, a podrška se dodjeljuje na rok od tri godine, dok je 15 Udruga iz Domovinskog rata, koje su 2014. godine koristile institucionalnu podršku uključeno u Centar znanja za društveni razvoj u Republici Hrvatskoj za programsko područje unaprjeđenje kvalitete življenja hrvatskih branitelja i stradalnika iz Domovinskoga rata, a podrška se dodjeljuje na rok od pet godina.

**Obilježavanje obljetnica**

Sudjelovanje u obilježavanju 22. obljetnice vojno redarstvene operacije **''Bljesak''** u Okučanima 1. svibnja, Dana pobjede i domovinske zahvalnosti, Dana hrvatskih branitelja i 22. obljetnice vojno redarstvene operacije **''Oluja''** u Kninu 4. i 5. kolovoza, **25. obljetnice vojno redarstvenih operacija oslobađanja juga RH** 29. listopada u Dubrovniku te **20. obljetnice Vojnog ordinarijata u RH** 13. prosinca u Zagrebu. Ujedno, Ministarstvo je poduprlo 378 pojedinačnih zahtjeva udruga za financijskom potporom organiziranja obljetnica i drugih događaja iz Domovinskog rata.

**U 2018. godini planira se:**

* **Provedba javnih natječaja** za udruge iz Domovinskog rata za financiranje projekata i programa za područje promicanja vrijednosti Domovinskog rata i područje psihološkog i socijalnog osnaživanja te podizanja kvalitete življenja hrvatskih branitelja, hrvatskih branitelja s invaliditetom, HRVI, stradalnika i članova obitelji smrtno stradaloga ili nestaloga hrvatskog branitelja iz Domovinskog rata. Natječaj će biti raspisan tijekom siječnja 2018. Godine.
* **Daljnja isplata institucionalne podrške** udrugama iz Domovinskog rata koja je ugovorena u 2017. godini na rok od 3 godine
* **Vođenje evidencije udruga iz Domovinskog rata** sukladno utvrđenim kriterijima temeljem prikupljenih podataka iz poslanog upitnika za izravnu i operativnu suradnju s Ministarstvom

Novim Zakonom o hrvatskim braniteljima iz Domovinskog rata i članovima njihovih obitelji, člankom 168. propisana je dužnost jedinica lokalne i područne samouprave za osiguravanjem sredstva za projekte i programe udruga iz Domovinskog rata, sukladno zakonskim i podzakonskim propisima kojima se uređuje financiranje programa i projekata udruga, a Ministarstvo hrvatskih branitelja će s posebnom pozornošću pratiti rad udruga te će voditi evidenciju o udrugama iz Domovinskog rata. Uvjeti i način suradnje s udrugama iz Domovinskog rata i vođenje evidencije o udrugama propisat će se pravilnikom.

1. ***PROJEKT PREVENTIVNIH SISTEMATSKIH PREGLEDA HRVATSKIH BRANITELJA***

**Pilot projekt u 2016. godini** - provodio se na području Vukovarsko-srijemske županije te su pregledana 823 hrvatska branitelja iz Domovinskog rata.

**U 2017**. godini Projekt se provodio na području cijele Republike Hrvatske, u 29 općih i županijskih bolnica i kliničkih bolničkih centara s ciljem prevencije, ranog otkrivanja bolesti i dugoročno bolje kvalitete življenja hrvatskih branitelja. Do 1. prosinca 2017. godine pregledano je 14.575 hrvatskih branitelja, a ciljanu skupinu su činili su hrvatski branitelji koji su u borbenom sektoru u obrani suvereniteta sudjelovali više od 500 dana te nezaposleni hrvatski branitelji bez statusa HRVI u teškoj novčano-materijalnoj i zdravstvenoj situaciji.

Po završenom sistematskom pregledu, **46,5% pregledanih je dobilo preporuku provođenja dodatnih dijagnostičkih pretraga**.

S obzirom na potrebu i rezultate pregleda, provedba se nastavlja i u sljedećem razdoblju. Prednost na preglede tijekom 2018. godine ostvarit će hrvatski branitelji s većim bojem dana sudjelovanja u borbenom sektoru (odnosno oni s više od 300 dana sudjelovanja) te oni hrvatski branitelji koji se nalaze u teškoj novčano-materijalnoj i zdravstvenoj situaciji, a svi zainteresirani mogu se za **pregled prijaviti područnim jedinicama Ministarstva hrvatskih branitelj**a, prema mjestu prijavljenog prebivališta, osobno na adrese ili na brojeve telefona navedene na internetskim stranicama Ministarstva ([https://branitelji.gov.hr/centri-za-psihosocijalnu-pomoc-i-podrucne-jedinice-ministarstva-731/731](https://mail.branitelji.hr/owa/redir.aspx?C=AlF4h9OMDfcJCzPQd6GxrVcR_yzBvCMb0hhHAvDqvKGScLR-BkPVCA..&URL=https%3a%2f%2fbranitelji.gov.hr%2fcentri-za-psihosocijalnu-pomoc-i-podrucne-jedinice-ministarstva-731%2f731)).

1. ***NACIONALNA STRATEGIJA ZA ZAŠTITU I OČUVANJE ZDRAVLJA HRVATSKIH BRANITELJA I STRADALNIKA IZ DOMOVINSKOG RATA***

**Donošenje Strategije prioritet je Ministarstva** hrvatskih branitelja u sljedećem razdoblju jer će njezino usvajanje, definirati ciljeve i mjere koje bi trebale pridonijeti poboljšanju ukupne kvalitete života hrvatskih branitelja i stradalnika iz Domovinskog rata i članova njihovih obitelji, smanjenju stope pobola i smrtnosti hrvatskih branitelja, omogućiti dostupnost i bolju kvalitetu zdravstvenih usluga za braniteljsku populaciju unutar postojećeg zdravstvenog sustava.

Tijekom 2017. godine **održani su sastanci s predstavnicima Ministarstva zdravstva, HZZO te veteranskih bolnica**, a na kojem se raspravljalo o programima koji se za populaciju hrvatskih branitelja provode u veteranskim bolnicama, opsegu zdravstvenih usluga te mogućnosti kreiranja novih programa odnosno osiguranja dodatnih zdravstvenih usluga za populaciju hrvatskih branitelja u narednom razdoblju.

1. ***JAČANJE PODRUČNIH JEDINICA MINISTARSTVA HRVATSKIH BRANITELJA***

**Novim Zakonom** o pravima hrvatskih branitelja i članova njihovih obitelj **jasno su propisane aktivnosti koje provode Područne jedinice**, **s ciljem unapređenja pružanja pomoći** korisnicima u ostvarivanju njihovih prava i rješavanju različitih problemskih situacija **na lokalnoj razini**, uz uključivanje svih relevantnih institucija (uključujući i udruge iz DR), **u sredini u kojoj korisnik boravi**. Na taj način želi se postići **učinkovitije i dostupnije ostvarivanje prava** za hrvatske branitelje i članove njihovih obitelj, a člankom 171. novog Zakona **aktivnosti Područnih jedinica** su sljedeće:

* pružanje stručne, savjetodavne i primarne pravne pomoći u svezi s ostvarivanjem prava iz ovoga Zakona i u svezi s korištenjem programa i projekata Ministarstva
* sudjelovanje u **provedbi i praćenje provedbe nacionalnih programa i strategija** za poboljšanje kvalitete življenje i zdravlja hrvatskih branitelja i članova njihovih obitelji iz nadležnosti Ministarstva
* sudjelovanje u **organizaciji rada i praćenju rada centara za psihosocijalnu pomoć**, **obavljanje izvida** odnosno očevida potrebnih za ostvarivanje prava iz ovoga Zakona, **obilazak korisnika** programa iz nadležnosti Ministarstva i prikupljanje podataka o potrebama korisnika
* **redovita suradnja s udrugama** iz Domovinskog rata na županijskoj razini radi organiziranja obilježavanja obljetnica ratnih događanja i stradanja hrvatskih branitelja u Domovinskom ratu, obilježavanja prigodnih nadnevaka, hodočašća i odavanja počasti smrtno stradalim hrvatskim braniteljima iz Domovinskog rata,
* **suradnja s nadležnim institucijama** na lokalnoj i županijskoj razini radi pružanja potpore hrvatskim braniteljima i članovima njihovih obitelji u ostvarivanju statusnih i drugih prava i
* **vođenje evidencija** o hrvatskim braniteljima i stradalnicima iz Domovinskog rata koje sadrže podatke u svezi s njihovim socioekonomskim i zdravstvenim prilikama, te evidencije o korisnicima programa i projekata iz nadležnosti Ministarstva na svojem području djelovanja
* **koordinacija rada i povezanost zadruga hrvatskih branitelja** na svojem području djelovanja,
* sudjelovanje u postupku **kontrole i analize namjenskog trošenja sredstava** ostvarenih kroz potpore Ministarstva

**Novom Uredbu o unutarnjem ustrojstvu** Ministarstva hrvatskih branitelja propisano je povećanje broja djelatnika pojedinih Područnih jedinica.

U 4 Područne jedinice (Osijek, Split, Slavonski Brod i Sisak) bit će ukupno zaposlena **3 djelatnika (visoke stručne spreme)**  dok će u ostalima biti zaposlena ukupno **2 djelatnika** **(visoke stručne spreme**).

Ministarstvo je već raspisalo Javni natječaj za prijam u državnu službu na neodređeno vrijeme **7 službenika** u Područnim jedinicama gdje do sada nismo imali zaposlenih (Zagreb, Koprivnica, Bjelovar, Virovitica, Dubrovnik, Čakovec, Grad Zagreb), a natječaj za popunjavanja preostalih predviđenih radnih mjesta u PJ (ukupno 22 slobodnih radnih mjesta) planira se raspisati **do kraja godine.**

**Završetak oba natječaja i početak rada novozaposlenih djelatnika predviđa se do ožujka 2018. godine.**

***5. DOM HRVATSKIH VETERANA U LIPIKU***

**Pilot-projekt** - prvi projekt kojim se hrvatskim braniteljima i stradalnicima Domovinskog rata na jednom mjestu želi osigurati sva potrebna psihosocijalna i zdravstvena pomoć, a čija iskustva će pomoći u daljnjem uspostavljanju veteranskih centara koji će biti financirani sredstvima EU. Dom raspolaže sa 22 jednokrevetne i 14 dvokrevetnih soba u kojima godišnje usluge može koristiti oko 600 korisnika.

U ožujku 2017. godine Dom je započeo s radom, a do sada su usluge smještaja koristila **364** korisnika od kojih su većina HRVI iz Domovinskog rata koji se dugi niz godina liječe od posljedica ranjavanja te hrvatski branitelji s višestrukim somatskim i psihičkim smetnjama.

Sve informacije o mogućnosti korištenja Doma i obrasci zahtjeva mogu se pronaći na internetskoj stranici Doma hrvatskih veterana ([www.dhv.hr](http://www.dhv.hr))

***6. EU PROJEKTI***

Planirana je provedba ukupno 17 projekata usmjerenih podizanju kvalitete življenja hrvatskih branitelja i stradalnika Domovinskog rata te članova njihovih obitelji do 2020. godine

Ukupna alokacija od gotovo 736 milijuna kuna

U 2017. godini pokrenuto je 7 projekata ukupne financijske alokacije oko 333 milijuna kuna (Promicanje društvenog poduzetništva hrvatskih branitelja iz Domovinskog rata, organizacija civilnog društva i zadruga braniteljske i stradalničke populacije iz Domovinskog rata, Program psihosocijalnog osnaživanja hrvatskih branitelja i stradalnika Domovinskog rata - Faza 1, Uspostava veteranskih centara u RH, Digitalizacija arhivskog gradiva iz Domovinskog rata, Jačanje kapaciteta stručnjaka koji pružaju skrb za branitelje i stradalnike Domovinskog rata – Faza 1, Integrirani informacijski sustav Ministarstva hrvatskih branitelja i Kampanje za osvješćivanje javnosti i informiranje o provedbi mjera aktivne politike zapošljavanja i socijalnog uključivanja).

**Ukratko o projektima:**

**„Uspostava veteranskih centara u Republici Hrvatskoj“**

Veteranski centri uspostavit će se u Petrinji, Daruvaru, Sinju i Šibeniku, te u Osijeku jer je Ministarstvo steklo pravo upravljanja nad bivšim hotelom Mursa. Financijska alokacija za projekt povećana je za 15 milijuna eura te sada iznosi 38 milijuna eura, te će se još i povećati. U tijeku su postupci nabave za izradu glavnih i izvedbenih projekata za sva četiri veteranska centra te idejni projekt za veteranski centar u Daruvaru. Početak građevinskih radova planiran je u 3. kvartalu 2018. godine, a završetak krajem 2020. godine.

**„Razvoj i širenje mreže izvaninstitucionalnih usluga za hrvatske branitelje i stradalnike Domovinskog rata“**

**Otvoreni poziv za udruge iz Domovinskog rata** ukupne vrijednosti više od 40 milijuna kuna. Financirat će se projekti kojima će se krajnjim korisnicima pružati skrb u zajednici (npr. skrb o nemoćnim i starijim HB i članovima njihovih obitelji, radne aktivnosti i terapije, gerontodomaćice, edukativne radionice i dr.)

**„Promicanje društvenog poduzetništva hrvatskih branitelja iz Domovinskog rata, organizacija civilnog društva i zadruga braniteljske i stradalničke populacije iz Domovinskog rata“**

Ugovor o dodjeli bespovratnih sredstava potpisan je 6. lipnja 2017. godine, a projekt je vrijedan više od 2 milijuna kuna. Održan je pripremni sastanak s braniteljskim zadrugama i udrugama iz Domovinskog rata te četiri konvencije za informiranje i promicanje društvenog poduzetništva (Split, Zagreb, Osijek, Selce). U 2018. započet će se s provedbom edukacija o društvenom poduzetništvu za nezaposlene hrvatske branitelje, te poslovnim mentorstvom. U 2018. godini provodit će se otvoreni poziv za udruge iz Domovinskog rata i braniteljske zadruge ukupne vrijednosti više od 23 milijuna kuna, a koji obuhvaća dodjeljivanje financijskih potpora za projekte društvenog poduzetništva.

**„Program psihosocijalnog osnaživanja hrvatskih branitelja i stradalnika Domovinskog rata – Faza 1“**

Ugovor o dodjeli bespovratnih sredstava potpisan je 7. veljače 2017. godine, a vrijedan je više od 1.6 milijuna kuna. Provedene su fokus grupe s predstavnicima braniteljske i stradalničke populacije iz Domovinskog rata u Osijeku, Zadru, Gospiću i Zagrebu te je izrađena Analiza postojećeg stanja psihosocijalne pomoći hrvatskim braniteljima i stradalnicima Domovinskog rata. U 2018. godini provest će se znanstveno istraživanje o potrebama i kvaliteti življenja hrvatskih branitelja i stradalnika Domovinskog rata te će se izraditi prijedlog mjera za unaprjeđenje sustava pružanja psihosocijalne pomoći. U 2018. godini provodit će **se otvoreni poziv za udruge iz Domovinskog rata i braniteljske zadruge ukupne vrijednosti gotovo 80 milijuna kuna.** Poziv obuhvaća dodjelu sredstava udrugama iz Domovinskog rata, zadrugama hrvatskih branitelja i drugim pravnim osobama koje će kroz svoje projekte pružati izvaninstitucionalne usluge psihosocijalne skrbi i psihosocijalnog osnaživanja za ciljanu populaciju.

**„Digitalizacija arhivskog gradiva iz Domovinskog rata“**

Osnovano je Povjerenstvo za pripremu i provedbu projekta, koje se sastoji od 29 članova iz 11 institucija. U kolovozu 2017. godine Vlada RH donijela je Zaključak o digitalizaciji arhivskog gradiva iz DR te je pripremljen Sporazum o suradnji na području digitalizacije arhivskog gradiva iz Domovinskog rata koji supotpisuju: MHB, MORH, MUP i HMDCDR. **U 2018. godini izvršit će se terenska priprema gradiva i lokacija, educirat će se osobe za rad na poslovima digitalizacije te će se započeti s digitalizacijom arhivskog gradiva iz Domovinskog rata, a uspostavit će se i klasificirani informacijski sustav te nabaviti oprema potrebna za postupak digitalizacije**.

**„Integrirani informacijski sustav Ministarstva hrvatskih branitelja“**

Izrađena je Snimka stanja i analiza poslovnih procesa MHB-a te dokumentacija o nabavi za postupak nabave informacijskog sustava. U prvom kvartalu 2018. godine bit će izabran pružatelj usluge izrade informacijskog sustava te će se kroz cijelu godinu raditi na razvoju sustava koji uključuje i povezivanje s drugim tijelima državne uprave te kreiranje sučelja za krajnje korisnike.

**„Kampanje za osvješćivanje javnosti i informiranje o provedbi mjera aktivne politike zapošljavanja i socijalnog uključivanja“**

U tijeku je priprema postupka javne nabave odnosno izrade natječajne dokumentacije, tehničke specifikacije i poziva na dostavu ponuda za izvoditelje usluga provedbe medijske kampanje. Tijekom 2018. godine započet će se s provedbom dvije medijske kampanje o provedbi mjera aktivne politike zapošljavanja i socijalnog uključivanja.

**„Jačanje kapaciteta stručnjaka koji pružaju psihosocijalnu skrb za branitelje i stradalnike Domovinskog rata“**

U 2017. godini započeta je provedba projekta te stvoreni preduvjeti za sklapanje Ugovora o dodjeli bespovratnih sredstava. U 2018. godini provest će se informativno-edukativni simpozij te edukacije stručnjaka u Centrima za psihosocijalnu pomoć, udrugama iz Domovinskog rata i zadrugama hrvatskih branitelja. U 2018. godini počet će provedba projekta *„Stručno usavršavanje djelatnika MHB-a“*, u kojem su projektne aktivnosti komplementarne, ali usmjerene na djelatnike MHB-a i Područnih jedinica.

**„Samozapošljavanje hrvatskih branitelja, djece smrtno stradalih i nestalih hrvatskih branitelja, djece dragovoljaca iz Domovinskog rata i djece hrvatskih ratnih vojnih invalida iz Domovinskog rata“**

otvoreni poziv vrijednosti više od 78 milijuna kuna. Unutar Operativnog programa Učinkoviti ljudski potencijali 2014.-2020. predviđeno je proširenje ciljne skupine projekta na djecu dragovoljaca i djecu HRVI-a iz Domovinskog rata.

1. ***DODJELA ODLIKOVANJA I PRIZNANJA RH***

Razmotreno ukupno **157 prijedloga** za dodjelu odlikovanja **331 osobi (hrvatskim braniteljima u većini slučajeva) i šest postrojbi iz Domovinskog rata**.

Pokrenuta **inicijativa vezano za ustanovljenje medalja** za akcije i operacije iz Domovinskog rata za koje do danas ista nije ustanovljena.

**Novim Zakonom** u članku 160. predviđa se mogućnost dodjele braniteljskih zahvalnica postrojbama iz Domovinskog rata, hrvatskim braniteljima i drugim osobama za izniman doprinos i zasluge u uspostavi i obrani državnog suvereniteta i teritorijalnog integriteta RH tijekom Domovinskog rata, kao i hrvatskim braniteljima zbog primjerenog i časnog ponašanja, gospodarskog doprinosa te drugih zasluga i doprinosa RH nakon Domovinskog rata. Braniteljske zahvalnice dodjeljuje ministar na prijedlog Povjerenstva, a preporuke mogu podnositi, između ostalih, i udruge iz Domovinskog rata.

1. ***POKOPI UMRLIH HRVATSKIH BRANITELJA***

U 2017. godini do kraja mjeseca studenog umrla su 3.122 hrvatska branitelja (podaci se odnose na umrle HB za koje je pokop organiziran uz odavanje vojne počasti, odnosno za koje je do danas zatražen povrat troškova pokopa). Za umrle hrvatske branitelje koji nisu imali članove obitelji ili drugih osoba koje bi ih mogle pokopati, a za koje je Ministarstvo hrvatskih branitelja imalo podatke o činjenici smrti, osiguran je pokop po službenoj dužnosti uz podmirenje svih troškova pokopa.

Novim Zakonom, člankom 137. propisano je kako Ministarstvo **snosi troškove prijevoza i izvan područja Republike Hrvatske**, što do sada nije snosilo, odnosno snosilo je samo unutar RH, zatim da **članovi uže i šire obitelji nestalog hrvatskog branitelja iz Domovinskog rata imaju pravo na dodjelu grobnog mjesta i prije ekshumacije i identifikacije** nestalog hrvatskog branitelja iz Domovinskog rata, a novina se odnosi da pravo ostvaruju i članovi šire obitelji te da se isto može ostvariti i prije ekshumacije i identifikacije, te **da su jedinice lokalne samouprave i drugi vlasnici groblja dužni na korištenje dati grobna mjesta uz naplatu polovice predviđenog iznosa** ako oni ili članovi njihove uže i šire obitelji nemaju na korištenju grobno mjesto i ako ga nisu ustupili na korištenje trećoj osobi.Način i uvjeti ostvarivanja prava utvrdit će se pravilnikom.

|  |
| --- |
| **UPRAVA ZA ZATOČENE I NESTALE** |

1. ***TRAŽENJE OSOBA NESTALIH I NASILNO ODVEDENIH U DOMOVINSKOM RATU***

Uprava za zatočene i nestale provela je sljedeće aktivnosti koje se odnose na traženje nestalih osoba i posmrtnih ostataka smrtno stradalih osoba iz Domovinskog rata:

* iz svih raspoloživih izvora, prikupljena su i obrađena saznanja o **46** mogućih mjesta prikrivenih masovnih i pojedinačnih grobnica iz Domovinskog rata;
* provedeno je cjelovito terensko istraživanje, uključujući probna iskapanja na **36** lokacija pri čemu su pronađeni su i ekshumirani posmrtni ostaci **52** osobe;
* proveden je terenski izvid daljnjih **77** mikro-lokacija za koje je u tijeku analitička i operativna obrada kako bi iste bile pripremljene za provedbu probnih iskapanja, pri čemu je posebno potrebno istaknuti sustavno istraživanje na Ovčari kojim je do sada pretraženo 317.362 m²;
* organizirano je 7 (sedam) identifikacija prilikom kojih su završno identificirani posmrtni ostaci **20** osoba dok je u tijeku identifikacija daljnjih **10** osoba; posmrtni ostaci 6 (šest) osoba ekshumiranih na području Republike Hrvatske predani su nadležnim tijelima njihovih matičnih država te je provedena revizija stanja svih neidentificiranih posmrtnih ostataka;
* organizirana je pogrebna skrb za **54** identificirane osobe.

Uz navedeno, osigurani su preduvjeti za unaprjeđenje međudržavne i međunarodne suradnje:

* sklopljen je Protokol o suradnji između Vlade Republike Hrvatske i Vijeća ministara Bosne i Hercegovine u traženju nestalih osoba (Sarajevo, 7.7.2017.);
* uspostavljena je izravna bilateralna suradnja s nadležnom Komisijom Vlade Crne Gore za nestale osobe s kojom predstoji sklapanje protokola o suradnji;
* potpisan je Sporazum s Međunarodnom komisijom za nestale osobe o uspostavljanju i održavanju Baze podataka aktivnih slučajeva osoba nestalih uslijed oružanih sukoba u bivšoj Jugoslaviji, čemu je potporu dao Savez udruga obitelji zatočenih i nestalih hrvatskih branitelja

|  |
| --- |
| Pri Upravi za zatočene i nestale otvoreno je traženje za **1.530** nestalih osoba te za posmrtnim ostacima **420 s**mrtno stradalih osoba, što ukupno čini **1.950** neriješenih slučajeva iz Domovinskog rata. |

Radi rješavanja pitanja nestalih osoba u Domovinskom ratu u 2018. planira se:

* daljnje osnaživanje međuresorne suradnje i mehanizama prikupljanja saznanja o nestalim osobama i prikrivenim grobnicama;
* jačanje bilateralne suradnje sa susjednim državama, osobito koordinirano djelovanje glede rješavanja otvorenih pitanja u odnosima s Republikom Srbijom;
* daljnje unaprjeđenje metodologije istraživanja mogućih mjesta masovnih i pojedinačnih grobnica, uključujući nabavku dodatne opreme;
* intenziviranje aktivnosti usmjerenih na identifikaciju neidentificiranih posmrtnih ostataka te
* unaprjeđenje normativnog okvira u svezi traženja osoba nestalih u Domovinskom ratu.

1. ***DRUGI SVJETSKI RAT I POSLIJERATNO RAZDOBLJE***

Uprava za zatočene i nestale Ministarstva hrvatskih branitelja je samostalno i od nadležnih tijela prikupila i objedinila saznanja o **296** lokacija mogućih, neregistriranih mjesta masovnih i pojedinačnih grobnica žrtava Drugog svjetskog rata i poslijeratnog razdoblja, koje se nalaze u 17 županija i Gradu Zagrebu.

Od tog broja, Uprava za zatočene i nestale Ministarstva hrvatskih branitelja je, sukladno svojoj nadležnosti, organizirala, koordinirala i provela **129** terenskih izvida i snimanja lokacija iz zraka na području 11 županija te **6 probnih iskapanja** na području 2 županije.

U izvještajnom razdoblju provedene su **22 ekshumacije** na području 10 županija te je ukupno **ekshumirano 212 osoba**, a od tog broja, dostojno su trajno zbrinuti posmrtni ostaci **118 osoba.**

Ministarstvo hrvatskih branitelja je organiziralo postavljanje jednog spomen-obilježja **„Dabin vrh“ u mjestu Boričevac** te je započelo pripremne postupke i aktivnosti za obilježavanje mjesta istraženih masovnih grobnica na lokaciji "Vaganac", općina Plitvička Jezera i „Drežnička Dubrava“ općina Rakovica (jednim spomen-obilježjem obilježiti će se osam istraženih lokacija). Također, pokrenut je pripremni postupak za postavljanje spomen-obilježja na lokaciji „Šuma Belaš“, Donja Višnjica, grad Lepoglava.

Ministarstvo hrvatskih branitelja je u završnoj fazi izrade Protokola o suradnji sa SAD-om. Nastavlja se suradnja sa Republikom Italijom sa kojom su u izvještajnom razdoblju održana dva zajednička sastanka te jedan terenski izvid. U izvještajnom razdoblju je i nastavljena suradnja sa Republikom Slovenijom sa kojom su održana dva zajednička sastanka. Kontinuirano se održava suradnja sa Saveznom Republikom Njemačkom te je Ministarstvo hrvatskih branitelja u 2017. godini izdalo 11 suglasnosti za istraživanje, ekshumaciju i premještanje posmrtnih ostataka njemačkih vojnika.

Održane su dvije sjednice Povjerenstva za istraživanje, uređenje i održavanje vojnih groblja, groblja žrtava Drugog svjetskog rata i groblja poslijeratnog razdoblja.

Udrugama/institucijama/organizacijama odobreno je 8 zahtjeva za financijskom pomoći u njihovim projektima.

U okviru aktivnosti vezanih za II. svjetski rat i poslijeratno razdoblje u 2018. godini u planu su sljedeće aktivnosti:

* nastavak provedbe terenskih istraživanja i prikupljanje saznanja te zaprimanje prijava o mogućim mjestima neistraženih i neobilježenih masovnih i pojedinačnih grobnica od građana, udruga građana, različitih organizacija i institucija.
* nastavak provedbe niza aktivnosti na istraživanju i prikupljanju podataka i arhivske građe, terenskog opažanja, mjerenja i kartiranja, kako bi se utvrdilo postojanje dostatnih dokaza za utemeljenu sumnju na postojanje masovne ili pojedinačne grobnice.
* intenziviranje suradnje, usuglašavanje i završavanje Protokola o suradnji sa SAD-om. Nastavak aktivne suradnje sa Slovenijom, Italijom i Njemačkom.
* podizanje dva spomen-obilježja: „Vaganac“ kojim će se obilježit sedam istraženih lokacija na području Vaganca, općina Plitvička Jezera i jedne istražene lokacije na području Drežničke Dubrave, općina Rakovica (jedno spomen-obilježje za osam istraženih lokacija na navedenom području) te spomen obilježja za lokaciju „ Šuma Belaš, Donja Višnjica“, grad Lepoglava
* izrada baze sa DNA podacima ekshumiranih neidentificiranih žrtava Drugog svjetskog rata i poslijeratnog razdoblja.

Osim prethodno navedenih aktivnosti, nastavljen je daljnji razvoj i unaprjeđenje metodologije otkrivanja prikrivenih grobnica žrtava Domovinskoga rata te Drugog svjetskog rata i poslijeratnoga razdoblja, uključujući uvođenje inovativnih metoda:

* implementiran je prošireni Sporazum s MORH-om (zaključen u listopadu 2016.) u koji je uz ZzL, uključen i tim GOMBR-e za pretragu terena;
* zaključeni su ugovori: o pružanju usluge pomoći u programu asanacije bunara, pružanju usluga obavljanja terenskih istraživanja cadaver psima, i dr.;
* u uporabi je najsuvremenija oprema koja se koristi u otkrivanju grobnih mjesta: letjelica (dron) za snimanje iz zraka, geo-radar, nabavljena krajem 2016.;
* ustrojene su dvije područne ispostave sa sjedištem u Vukovaru i Splitu, s prvenstvenom zadaćom prikupljanja saznanja o nestalim osobama i neregistriranim grobnicama i dr.

|  |
| --- |
| **GLAVNO TAJNIŠTVO** |

Vezano za djelokrug Glavnog tajništva, važno je istaknuti informatičke poslove i prilagodbe koje je potrebno provesti radi lakše primjene novog Zakona o hrvatskim braniteljima iz Domovinskog rata i članovima njihovih obitelji na način da bi djelatnici Ministarstva, a posebno Područnih jedinica, kao i uredi državne uprave u županijama imali brz uvid i dobili relevantne podatke potrebne za ostvarivanje prava korisnika prema novom Zakonu.

Ministarstvo je dobilo sve potrebne certifikate za servis EDIP te je u tijeku izrada tehničke podrške koja će kroz mjesec dana omogućiti uvid u podatke Porezne uprave o dohocima i primicima iz evidencije o dohocima i primicima.

Nadalje, i razmjena podataka iz službene evidencije Ministarstva i službene evidencije HZMO-a, bitnih za ostvarivanje prava korisnika bit će omogućena za mjesec dana.

Kako Registar hrvatskih branitelja više nije javan, Ministarstvo je osiguralo da od ovog ponedjeljka Područne jedinica, kao i uredi državne uprave u županijama imaju dostupnost bazama podataka Ministarstva koje su im potrebne za obavljanje poslova iz djelokruga.

Nadalje, Ministarstvo pokreće aktivnosti kako bi sve općine u RH imale uvid u podatke iz evidencije o hrvatskim braniteljima iz Domovinskog rata (broj dana borbenog i broj dana neborbenog sektora).

***JAVNA USTANOVA „MEMORIJALNI CENTAR DOMOVINSKOG RATA VUKOVAR“***

Ustanova je osnovana Uredbom Vlade RH (“Narodne novine“, broj: 54/13, 140/14) i započela je s radom 2. siječnja 2014. godine.

Djelatnost Javne ustanove je upoznavanje učenika i drugih posjetitelja s vrijednostima Domovinskog rata i Bitke za Vukovar, a kroz projekt „Posjet učenika 8. razreda Vukovaru“ grad je u školskoj godini 2016./2017. posjetilo 36.831 učenika. Javna ustanova pokreće u 2017. i 2018. godini i dodatne programe odnosno pilot projekt Pakrac, Lipik, Okučani i Karlovac.

Nadalje, Vlada je na sjednici u Kninu 4. kolovoza 2017. godine donijela Zaključak kojim se Ministarstvo hrvatskih branitelja zadužuje za nositelja projekta, u suradnji s Javnom ustanovom te Ministarstvom znanosti i obrazovanja i Ministarstvom kulture, a koji projekt bi omogućio učenicima osmih razreda osnovnih škola posjet Gradu Kninu gdje bi na kninskoj tvrđavi u suradnji s kninskim muzejom i hrvatskim braniteljima stjecali i proširivali znanja i spoznaje o Domovinskom ratu.

***FOND ZA STIPENDIRANJE HRVATSKIH BRANITELJA IZ DOMOVINSKOG RATA I DJECE HRVATSKIH BRANITELJA IZ DOMOVINSKOG RATA***

U 2017. godini Fond za stipendiranje proveo je jedan natječajni ciklus za dodjelu stipendija za školsku/akademsku 2016/2017 godinu. To je bio 11. ciklus otkad je Fond osnovan.

Na natječaj **je pristiglo 6077 prijava**, od toga najviše srednjoškolskih 3538 (budući da rijetke institucije dodjeljuju stipendije za srednjoškolce), 2522 fakultetskih i 17 postdiplomskih.

U odnosu na prošlu godinu smanjen je broj prijava za oko 15% što je posljedica odrastanja generacije kao i toga što stipendije ostvaruju samo djeca HRVI-a i dragovoljaca (koji su uglavnom korisnici mirovine te ne zadovoljavaju postavljeni cenzus 60% proračunske osnovice – 1.995,00 kuna).

Stipendija je za srednju škola iznosila 200,00 kuna, za visoko učilište 500,00 kuna, a za postdiplomski studij 6.000,00 kuna. Iznosi su ostali na razini prošlogodišnjih iznosa.

**Ukupno je isplaćeno 5065 stipendija u iznosu od 16.193.000,00 kuna**. Iznos je podmiren sredstvima dobivenim od Ministarstva hrvatskih branitelja u iznosu od 10.000,000,00 kuna te dijelom dobiti Fonda hrvatskih branitelja iz Domovinskog rata i članova njihovih obitelji u iznosu od 6.000.000,00 kuna. Ostatak sredstava ušteđen je na računu Fonda za stipendiranje.

Fond za stipendiranje je u 2017. godini ostvario suradnju s Hrvatskom Lutrijom kroz brojčanu igru Pobjednički b(r)oj kojom prilikom je Fondu donirano 50.000,00 kuna.

Fond za stipendiranje je u suradnji Ministarstvom hrvatskih branitelja uspio realizirati inicijativu kod Ministarstva znanosti i obrazovanja da djeca hrvatskih branitelja ostvaruju dodatne bodove prilikom prijave za državne stipendije. Prema podacima Ministarstva znanosti i obrazovanja mogućnost dodatnog bodovanja iskoristilo je preko 6000 studenata. Ostvarivanjem povoljnije državne stipendije vjerojatno će se smanjiti broj prijava studenata za stipendije Fonda te će se na taj način omogućit Fondu određenu uštedu za sljedeće natječajno razdoblje.

**Natječaj za aktualnu školsku/akademsku godinu je u tijeku i traje do 22. prosinca 2017. godine.**

Zakon o hrvatskim braniteljima iz Domovinskog rata i članova njihovih obitelji u sljedećoj obrazovnoj godini predvidio je uvođenje prava na potporu u obrazovanju koje će zamijeniti pravo na stipendiju. Navedenu potporu osim kategorija koje sada ostvaruju pravo na stipendiju moći će ostvariti i djeca hrvatskih branitelja iz Domovinskog rata koji su u obrani suvereniteta Republike Hrvatske sudjelovali najmanje 100 dana u borbenom sektoru. U tijeku je izrada podzakonskih akata koji će odrediti uvjete i način dodjele potpore u obrazovanju, a koji će biti spremni za sljedeću školsku/akademsku godinu.

***ZAKLADA HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI***

Zaklada je osnovana u svrhu poboljšanja ekonomskog i materijalnog položaja hrvatskih branitelja i članova njihovih obitelji. Zakon o Zakladi hrvatskih branitelja stupio je na snagu 25. srpnja 2006.godine. Zaklada se financira iz dijela 1/3 dobiti Fonda hrvatskih branitelja, darovnica i drugih prihoda u skladu s Zakonom.

ZAKLADNA SVRHA OSTVARUJE SE:

* Pružanjem financijske pomoći za teško socijalno ugrožene obitelji hrvatskih branitelja i članova njihovih obitelji,
* Za pružanje financijske pomoći za zdravstvenu skrb i liječenje teško oboljelih hb i članova njihovih obitelji;
* Pružanjem financijske pomoći za elementarne nepogode, požare i sl.
* Pružanjem financijske pomoći za stjecanje prvog zanimanja, prekvalifikaciju i dokvalifikaciju u sustavu izvanrednog školovanja…
* Pružanjem financijske pomoći kod smrtnih slučajeva hrvatskog branitelja ili člana njegove obitelji itd.

Zaklada djeluje u skladu sa Zakonom o zakladi hrvatskih branitelja i članovima njihovih obitelji, te statutu i pravilniku o radu i kriterijima za dodjelu financijske pomoći hrvatskim braniteljima i članovima njihovih obitelji. Na čelu zaklade je Upravni odbor koji se sastoji od 7 članova i kojeg imenuje Vlada Republike Hrvatske. Odgovorna osoba zaklade je upravitelj koji vodi brigu da sve odluke budu u skladu sa zakonom i odgovoran je za materijalno-financijsko poslovanje zaklade. Upravitelj upravlja stručnom službom koja se sastoji od 5 djelatnika (djeca poginulih hrvatskih branitelja i dragovoljaca Domovinskog rata).

Uplaćena dividenda za razdoblje 2006.-2017. iznosi 117.796.491,10 kn . Do sad je riješeno 75.744 zahtjeva za pomoć hrvatskih branitelja i članova njihovih obitelji te isplaćeno 115.751.597,62 KN

Financije u 2017.

* Dana 5. srpnja iz dijela dobiti dividende Fonda HB uplaćen je za 2016. godinu iznos od **1.507.469,23 kn**
* Ministarstvo hrvatskih branitelja uplatilo je Zakladi hrvatskih branitelja dana 26. listopada 2017. godine **5.000.000,00** kn. Na taj način osiguran je nesmetan rad Zaklade do iduće raspodjele dividende iz Fonda hrvatskih branitelja.

Do 7. prosinca 2017. god. riješeno je **3326** zahtjeva za pomoć te je isplaćeno ukupno **3.984.858,00** kn. U 2017. godini održali smo 60 sjednica Povjerenstava i Upravnog odbora.